
persoana de contact: maior Eduard ȚELEA – tel. 0722743485 / 0722534344


Buletin Informativ – 26.07.2010


Acest sfârșit de săptămână a fost plin de evenimente pentru echipajele de intervenţie din cadrul I.S.U.”Basarab I” Dâmboviţa care au fost solicitate la următoarele evenimente:


Sâmbătă 24 iulie 2010


- la ora 08.53, pompierii de la Detașamentul Găești au intervenit în comuna Mătăsaru - sat Puțu cu Salcie pentru stingerea unui incendiu izbucnit în podul unei locuințe. Un scurtcircuit electric se pare că a fost cauza probabilă a producerii incendiului, în care au ars cca.40mp din acoperișul casei; 


- la ora 22.34, pompierii de la Garda Cornești au intervenit pentru stingerea unui incendiu izbucnit la o locuință (bucătărie) din comuna Cojasca. Din primele cercetări efectuate la fața locului, se pare că un scurtcircuit cauzat de utilizarea unui echipament de iluminat electric improvizat a fost cauza probabilă producerii incendiului. Au ars cca.80mp din acoperișul casei și piese de mobilier din bucătărie;
Duminică 25 iulie 2010

În urma precipitațiilor abundente căzute în noaptea de sâmbătă spre duminică, echipajele de intervenție de la Detașamentul Pucioasa au intervenit în orașul Pucioasa pentru evacuarea apei din gospodăriile și locuințele populației astfel:


- pe strada Zefirului s-au evacuat cca.250mc de apă din beciurile a 4(patru) gospodării;


- pe strada Unirii s-au evacuat cca.60mc de apă din curțile a 2(două) gospodării.

La ora 11.03, printr-un apel primit pe 112 se anunța că doi pescari au rămas izolați pe o insuliță în mijlocul râului Ialomița (în zona intrării în satul Teiș - comuna Șotânga), fiind surprinși de o puternică viitură ce a venit în urma deschiderii barajului de la Pucioasa. Imediat la fața locului s-a deplasat un echipaj de salvatori de la Detașamentul Târgoviște. Pescarii a fost salvați și aduși la mal cu ajutorul cordițelor de salvare.   

După aproape o jumătate de oră, la ora 11.40, tot printr-un apel pe 112 se anunța că în urma aceleiași viituri, un pescar a rămas izolat pe o insuliță în mijlocul râului Ialomița - în zona podului de la ieșirea din Municipiul Târgoviște spre sat Valea Voievozilor din comuna Răzvad. Echipajul de salvatori sosit la fața locului, în ciuda eforturilor depuse, nu a putut interveni de această dată pentru scoaterea pescarului cu ajutorul cordițelor de salvare sau barca de salvare, din cauza curenților foarte puternici. Pentru salvarea pescarului a fost solicitat un elicopter SMURD de la București care a sosit în jurul orei 15.00. Este de admirat curajul și profesionalismul de care a dat dovadă echipajul elicopterului care, în ciuda curenților foarte puternici din zonă, a coborât aparatul de zbor până la pescarul surprins de ape, aducându-l în deplină siguranță la mal; 


La ora 11.30, echipajul de descarcerare de la Detașamentul Pucioasa a fost solicitat pentru descarcerarea unei persoane dintr-un autoturism implicat într-un accident rutier pe DN-71, pe raza comunei Buciumeni. 


Echipajele SMURD din cadrul I.S.U.”Basarab I” Dâmboviţa au intervenit în acest weekend pentru a acorda ajutor medical de urgență la 8(opt) solicitări (SMURD Târgoviște - 6 solicitări și SMURD Titu - 2 solicitări). 

